**Lébény Város**

**P o l g á r m e s t e r é t ő l**

………. napirend

**ELŐTERJESZTÉS**

**a Képviselő-testület 2014. június 26-i**

**ülésére**

**Tárgy**: a) A temetőkről és a temetkezés rendjéről szóló önkormányzati rendelet elfogadása

b) Kegyeleti közszolgáltatási megállapodás elfogadása

**Előterjesztő**: Kovács Gábor, polgármester

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény 13.§ értelmében **a** **települési önkormányzat kötelező feladata a köztemető kialakítása és fenntartása.** Ez a korábbi önkormányzati törvény értelmében is kötelező önkormányzati feladat volt.

A temetőkről és a temetkezésről szóló 1999. évi XLIII. törvény (a továbbiakban Ttv.) meghatározása szerint **köztemető:** az önkormányzat tulajdonában lévő temető, továbbá az a nem önkormányzati tulajdonban lévő temető is, amelyben az önkormányzat- a temető tulajdonosával kötött megállapodás alapján a köztemető fenntartására vonatkozó kötelezettségét teljesíti.

Lébényben mindkét temető egyházi tulajdonban, a Lébényi Római Katolikus Egyházközség, és a Lébényi Evangélikus Egyházközség tulajdonában van.

Az önkormányzat köztemető fenntartási kötelezettségét jelenleg a 13/2005.(VII.4.) önkormányzati rendelet szabályozza. A rendelet 1.§-a utal a temető fenntartása, üzemeltetése során ellátandó önkormányzati tevékenységeket rögzítő, a temető tulajdonosaival kötött megállapodásra, mely megállapodás azonban nem került megkötésre.

A megállapodás hiányában is, jelenleg mindkét temető kvázi köztemetőként funkcionál, az azokba való temetkezést a temető tulajdonosai sírhelymegváltási díj ellenében bárki számára lehetővé teszik. Az önkormányzat pedig a gyakorlatban oly módon támogatja az egyházak temetőfenntartó tevékenységét, hogy gondoskodik a temetői zöldhulladék elszállítatásáról, közreműködik a temetői zöldfelületek kezelésében, a parkolók karbantartásában, megfizeti a temetői közkutak vízfogyasztását, valamint a katolikus temetőben megfizeti a közvilágítás díját és gondoskodik a gesztenyefák aknázómoly elleni védelméről. Emellett éves költségvetésében is támogatást nyújt az egyházaknak, a 2014. évi költségvetésben a Lébényi Katolikus Egyházközség részére 420.000,- Ft-ot, a Lébényi Evangélikus Egyházközség részére pedig 200.000,- Ft-ot.

**Mindhárom fél számára tiszta helyzetet egy megállapodás megkötése teremtene, mellyel az önkormányzat is megfelelhetne a vonatkozó törvényi előírásoknak.** Ebben a megállapodásban rögzítésre kerülne, hogy az önkormányzat a köztemető fenntartására vonatkozó kötelezettségét a katolikus és az evangélikus temető temető tulajdonosaival kötött megállapodással teljesíti, valamint kitérne arra is, hogy mik a temető tulajdonos, fenntartó és üzemeltető egyházak jogai és kötelezettségei, és milyen módon működik közre a feladatok ellátásában az önkormányzat. Így a lébényi temetők tulajdonképpen köztemetővé válnának, mely esetére a temető használatának rendjét önkormányzati rendeletben kell szabályozni.

Az egyházakkal kötendő megállapodás előterjesztett tervezete tulajdonképpen a fennálló helyzetet rögzíti és a jogszabályoknak való megfelelést is szolgálja. Jelen előterjesztés tartalmazza továbbá a temetőkről és a temetkezés rendjéről szóló önkormányzati rendelet tervezetét is. A Ttv. kötelező jelleggel előírja, hogy köztemető esetén mit kell szabályozni a vonatkozó önkormányzati rendeletben, mely kérdésekről a temető tulajdonos egyházak temetőszabályzatai ez idáig is rendelkeztek. Így azt tartanánk a legcélszerűbb megoldásnak, ha az önkormányzati rendeletbe átvételre kerülnének az egyházak érvényben lévő temetőszabályzatai. Az előterjesztett rendelettervezet 1. és 2. számú melléklete változtatás nélkül vette át azokat.

**Jelen előterjesztést a képviselő-testület már több alkalommal tárgyalta és felhatalmazás született arra, hogy a tervezetek az érintett egyházak képviselői részére is megküldésre és egyeztetésre kerüljenek.**

A Lébényi Római Katolikus Egyházközség képviselője a 2014. május 30-i testületi ülésen jelezte az Egyházközség tervezettel kapcsolatos véleményét, módosítási javaslatait, melyek az alábbiak: a megállapodás évenként kerüljön újratárgyalásra, a szemétszállításra ne évente három alkalommal, hanem igény szerint kerüljön sor, továbbá a temető felújítását, karbantartását temetői létesítmények bővítését célzó pályázat esetén a ,,támogathatja” kitétel helyett a ,,külön megállapodás szerint a támogatásáról biztosítja” kitétel kerüljön rögzítésre. Az említett változtatásokkal kiegészítve nemcsak az egyházközség képviselő-testülete, de a Győri Püspökség is jóváhagyta a tervezetet.

A Lébényi Evangélikus Egyházközség Presbitériuma 2014. június hó 11-én tartott ülésén elfogadta a kegyeleti közszolgáltatásra és a köztemetőkre vonatkozó szerződés tervezetét, az alábbi három módosítási javaslattal, melyből kettő a katolikus egyházközség módosítási javaslatával egyező: a szerződés 10. pontjában szerepeljen tételesen is, hogy a köztemetés minden költségét az Önkormányzat fedezi, az Önkormányzat a fenntartókkal előzetesen egyeztetve szükség szerint gondoskodjon a temetőben keletkezett hulladék elszállításáról, és fizesse meg ennek díját, valamint a temető felújítását, karbantartását, temetői létesítmények bővítését, célzó pályázat esetén külön megállapodásban foglaltak szerint támogassa a fenntartók pályázatát.

**A fenti módosítások beépítésre kerültek a tervezetbe.**

Kérem a Tisztelt Képviselő-testületet, hogy a módosításokkal egységes szerkezetbe foglalt, jelen előterjesztés mellékletét képező rendelettervezetet és Kegyeleti Közszolgáltatási Megállapodás tervezetet megtárgyalni, és egyetértés esetén elfogadni szíveskedjék!

Lébény, 2014. június 19.

Kovács Gábor s.k.

polgármester

**TERVEZET**

**Lébény Város Önkormányzat Képviselő-testületének**

**…../2014.(……..….) önkormányzati rendelete a temetőkről és a temetkezés rendjéről**

Lébény Város Önkormányzat Képviselő-testülete a temetőkről és a temetkezésről szóló 1999. évi XLIII. törvény 6.§ (4) bekezdésében, 40.§ (1) és (3) bekezdésében, 41.§ (3) bekezdésében, 42.§-ában, valamint a temetőkről és a temetkezésről sz

óló 1999. évi XLIII. törvény végrehajtásáról szóló 145/1999. (X.1) Korm. rendelet 4.§ (1) bekezdésében kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 2. pontjában meghatározott feladatkörében eljárva a következőket rendeli:

1.§

(1) A rendelet hatálya Lébény város közigazgatási területén lévő működő temetőkre és a temetkezéssel kapcsolatos tevékenységre terjed ki, amelyekben az önkormányzat a köztemető fenntartására vonatkozó törvényi kötelezettségét teljesíti.

(2) Lébény Város Önkormányzata (a továbbiakban: Önkormányzat) köztemető fenntartási kötelezettségét a Lébényi Római Katolikus Egyházközséggel és a Lébényi Evangélikus Egyházközséggel, mint az 1215, valamint az 1867 hrsz-on nyilvántartott temetők tulajdonosaival kötött megállapodással teljesíti. A temetők tulajdonosaival kötött megállapodás a jelen rendelet 1. számú függelékét képezi.

(3) A rendelet személyi hatálya kiterjed a temetők fenntartását, üzemeltetését, továbbá a temetkezési szolgáltatást végzőkre, a temetkezési szolgáltatások igénybevevőire, illetve mindazokra a természetes és jogi személyekre, jogi személyiséggel nem rendelkező szervezetekre, akik a temetőn belül bármilyen tevékenységet végeznek, vagy a temetőkben tartózkodnak.

2. §

(1) A temetők fenntartása és üzemeltetése, az önkormányzattal kötött megállapodásban foglaltak figyelembevételével a tulajdonosok feladata. A temetők üzemeltetésének részletes szabályait a temetőszabályzatok tartalmazzák.

(2) A Lébényi Róm. Kat. Plébániai Tolentinoi Szent Miklós Temető (Katolikus temető) temetőszabályzata a jelen rendelet 1. számú mellékletét képezi.

(3) A Lébényi Evangélikus temető temetőszabályzata a jelen rendelet 2. számú mellékletét képezi.

3. §

A temetők használatának, létesítmények igénybevételének szabályait a jelen rendelet 1. és 2. számú mellékletében található temetőszabályzatok tartalmazzák.

4.§

A temetési hely gazdálkodás szabályait, valamint a temetési hely, illetőleg az újraváltás díját és megfizetésének módját a jelen rendelet 1. és 2. számú mellékletében található temetőszabályzatok tartalmazzák.

5.§

A sírhelyek méretezését, sírjelek alkalmazását, a kegyeleti tárgyak, növényzet elhelyezésének és a sírgondozásnak a szabályait a 1. és 2. számú mellékletében található temetőszabályzatok tartalmazzák.

6.§

(1) A temetőkben a kegyeleti közszolgáltatások feltételeit, a temetési hely megváltásának és újraváltásának díját, a temetőfenntartási hozzájárulás díját, illetve a létesítmények és az üzemeltető által biztosított szolgáltatások igénybevételének díját a 1. és 2. számú mellékletében található temetőszabályzatok tartalmazzák.

(2) A temetési hely megváltásának és újraváltásának díja, a temetőfenntartási hozzájárulás díja, illetve a létesítmények és az üzemeltető által biztosított szolgáltatások igénybevételének díja a temetők tulajdonosait illeti.

7.§

A temetési szolgáltatás, illetőleg a temetőben végzett egyéb vállalkozói tevékenységek ellátásának temetői rendjét az 1. és 2. számú mellékletében található temetőszabályzatok tartalmazzák.

8.§

A temetőben keletkezett hulladék rendszeres gyűjtéséről, elhelyezéséről a temetők tulajdonosai gondoskodnak az 1. és 2. számú melléklet szerinti temetőszabályzatokban foglaltak szerint, a hulladék elszállítatásáról és kezeléséről pedig az Önkormányzat gondoskodik.

9.§

(1) Jelen rendelet 2014. ….én lép hatályba.

(2) Hatályát veszti Lébény Önkormányzat 13/2005. (VII.4.) rendelete a köztemető fenntartási kötelezettség teljesítéséről.

|  |  |
| --- | --- |
| Kovács Gábor  polgármester | dr. Tóth Tünde  jegyző |

Kihirdetve:

Lébény, 2014. …

dr. Tóth Tünde

jegyző

**1. számú melléklet**

**A Lébényi Római Katolikus Plébánia Temetőszabályzata**

A Lébényi Római Katolikus Plébánia Képviselőtestülete a temetőkről és a temetkezésről szóló 1999. évi XLIII. törvény 6. § (4) bekezdésében előírt kötelezettségnek eleget téve a Lébényi Róm. Kat. Plébánia (a továbbiakban: Fenntartó) tulajdonában lévő 1215. hrsz-on felvett Lébényi Róm. Kat. Plébánia-i Tolentino-i Szent Miklós Temető (a továbbiakban: temető) használatának rendjéről az alábbiakban rendelkezik:

1. A temetőben a Fenntartó vallási felekezethez való tartozásra, vagy egyéb megkülönböztetésre való tekintet nélkül lehetővé teszi az elhunytak eltemetését. A temetőben egyházi, vagy polgári szertartással való temetés egyaránt lebonyolítható. Az elhunytak emlékének méltó megőrzése, a kegyeleti szolgáltatás kulturált színvonalon történő ellátásának biztosítása, a halottak nyughelye előtti tiszteletadás biztosítása a lelkiismereti meggyőződés, vagy a hitéleti tevékenységek, vallási és helyi szokások tiszteletben tartásával történhet.

2. A temető fenntartásáról a Fenntartó a temetőgondnok segítségével saját hatáskörben gondoskodik.

3. A temető nyitva tartása

nyári időszámítás esetén: 7.00-20.00 óráig

téli időszámítás esetén: 8.00-18.00 óráig

Mindenszentek ünnepén és halottak napján: 7.00-21.00 óra

A temető használatának szabályai

4. A nyitvatartási idő alatt a temetőt bárki korlátozás nélkül látogathatja, a sírokat gondozhatja, a nyitvatartási időn kívül a temetőben tartózkodni tilos, az ott tartózkodó a távozásra felszólítható.

5. Halottak és Mindenszentek napján járművel behajtani, közlekedni csak mozgásában korlátozottaknak, időseknek lehet.

Egyéb időpontokban a temetőbe gépjárművel (kivéve az üzemeltető üzemeltetéshez szükséges saját járművei), motorkerékpárral behajtani tilos.

Mozgáskorlátozottak, az engedélyezett munkákat végzők, hulladékszállítást végzők, idős korúak, betegek e tiltás alól felmentést kérhetnek a fenntartótól.

A temetőben végzett bontási, építési munkához, építőanyag temetőbe történő beviteléhez a fenntartó előzetes hozzájárulása szükséges.

6. A temető területére állatot bevinni - vakvezető kutya kivételével - tilos.

7. A temetőben tartózkodók kötelesek másokat nem zavarva a kegyeleti hely szellemének megfelelő magatartást tanúsítani. A temetési szertartást megzavarni nem szabad, minden zajkeltés kerülendő. A rendzavaró felszólítható a temető elhagyására.

8. A temetőben kizárólag az ott keletkezett szemetet szabad elhelyezni, az arra kijelölt helyen és módon.

9. A sírhelyekre csak egynyári vagy évelő lágyszárú növény telepíthető. Fás szárú növény telepítéséhez a fenntartó előzetes engedélye szükséges. Az engedély nélkül telepített fás szárú növényt a fenntartó eltávolíthatja.

10. A temetőben végzendő munkákat – kivéve a hozzátartozók részéről történő sírgondozást, a temetési hely növénnyel való beültetését és díszítését – a fenntartónak be kell jelenteni.

11. A temetőben a kegyeleti tárgyakat, a sírokra telepített növényeket, valamint a sírok díszítésére szolgáló tárgyakat eltulajdonítani, megrongálni vagy beszennyezni tilos.

12. A temető területéről sírkövet, síremléket, fejfát – vagyonvédelmi okokból – csak a fenntartónál tett előzetes bejelentés után, a Fenntartó engedélyével szabad kivinni. A bontott sírjeleket a sírhellyel rendelkező köteles a temetőből elszállítani.

13. A sírhely jogosultja köteles a sírhely gondozását, gyomtalanítását rendszeresen elvégezni, rendben tartásáról folyamatosan gondoskodni.

14. Sírgondozás céljára a közkifolyó vizét bárki ingyenesen használhatja.

15. A temetőt látogatók, és a temetőben munkát végző vállalkozók kötelesek az ott tartózkodás során keletkezett hulladékot (papír, elhervadt virág, koszorú, valamint a sírgondozás kapcsán keletkezett hulladék) a kijelölt szemétlerakó helyre elhelyezni. A munkát végző vállalkozók az építési törmeléket kötelesek eltakarítani, a temetőből elszállítani a munka befejezését követően.

16. A temetőben tilos gyertyagyújtáson kívül bármiféle tűzrakás, szemétégetés vagy tűzveszélyes anyag használata, elhelyezése, vagy bármiféle anyag meggyújtása beleértve a temetőben keletkezett bárminemű hulladékot, szemetet, növényi maradványokat. Gyertyagyújtásnál és annak égetésénél ügyelni kell arra, hogy tűzveszély ne keletkezzék.

17. A temetőben keletkezett hulladék elhelyezésére kijelölt tárolóhelyek használata kötelező, szemetet ill. bármiféle hulladékot elhelyezni, gyűjteni, tárolni kizárólagosan ezekben lehet.

18. A temetőgondnok kötelezettsége, hogy a sírok mellett ill. az utak környékén hagyott szemetet összeszedje, illetve a temető gondozás során keletkezett hulladékokat, a lekaszált füvet-falevelet stb. összeszedje, és azokat a kijelölt helyeken elhelyezze.

A temetőben végzendő munka

9. A temetőben végzendő minden munkát – kivéve a hozzátartozók részéről történő sírgondozást, a temetési hely növénnyel való beültetését és díszítését – a temető fenntartójának előzetes bejelentésével és írásbeli engedélyével lehet elvégezni. Az engedély a kiadás napjától számított 72 órára szól. Így különösen az építőanyagnak a temetőbe való beszállításához, építési vagy bontási munkáknak a temetőben való elvégzéséhez így sírkőkészítés, sírkőtisztítás, kripta-sírbolt készítés, továbbá megbízás alapján végzett sírhelygondozás, világi búcsúztatás, egyéb temetkezéssel kapcsolatos szolgáltatás.

20. Síremlék és sírbolt építés esetén a vállalkozó köteles a síremlék építési kérelmet a fenntartónak egy példányban átadni engedélyeztetés céljából. Az építési terv bemutatásakor a köteles temetőhasználati díjat fizetni, amely tartalmazza a behajtás, az úthasználat, és a vízhasználat, továbbá az épülő sír környékén elhelyezett építőanyag területhasználati díját. A temetőhasználati díj mértékét a temetői szabályzat melléklete tartalmazza. A munkálatok megkezdésére csak akkor kerülhet sor, ha a vállalkozó a sírépítési kérelmet, valamint a temetőhasználati díjat a fenntartónak igazoltnak megfizette.

A munkálatok megkezdését és befejezését minden esetben jelezni kell a fenntartónak.

A vállalkozó köteles a munkálatokat az engedélyezett és igazolt tervnek megfelelően végezni, amennyiben attól eltér, köteles a fenntartó felhívására a munkálatok eredményét a tervnek megfelelően átalakítani, illetőleg ha ez nem lehetséges, lebontani. A befejezett síremléket a fenntartónak át kell vennie és ellenőriznie kell, hogy az megfelel-e a sírépítési kérelemben leírtaknak.

21. A temető területén ellenszolgáltatásért/vállalkozásban végzett munkát temetőhasználati díjfizetés terhel. A temetőhasználati díjat a munka megkezdése előtt a fenntartónál kell kiegyenlíteni. A munkálatok megkezdését és befejezését minden esetben jelezni kell a fenntartónak.

22. A temetőben munkát végző vállalkozók kötelesek e szabályzatban foglaltakat betartani; tevékenységükkel a szertartások rendjét nem zavarhatják, a látogatók kegyeleti érzéseit nem sérthetik, a temető infrastrukturális létesítményeiben kárt nem okozhatnak.

A temetés rendje

23. A temetőbe halottat csak a halál bekövetkeztét megállapító szabályszerű halottvizsgálat és anyakönyvezés után szabad eltemetni.

24. A temetési szertartást elvégezni csak akkor lehet, ha a temettető a temetési hely megváltási díj, a temetőhasználati díj, valamint az egyéb kötelezően fizetendő díjak megfizetését hitelt érdemlően igazolta, továbbá a halott-vizsgálati bizonyítványt a fenntartónak átadta és a szertartást végző szolgáltató betartotta a temetői szolgáltatási igényére vonatkozó bejelentési kötelezettségét a fenntartónál és a temetőfenntartási hozzájárulást megfizette.

25. A temetés méltóságának biztosítása érdekében a szükséges megrendeléseket az eltemettetőnek olyan időben kell megtennie, hogy a fenntartó és a temetkezési szolgáltató felkészülése biztosítható legyen. Ennek biztosítása érdekében az eltemettető köteles 72 órával előre jelezni igényét.

A temetkezéssel kapcsolatos feladatok

26. A temetkezési szolgáltatásokról az elhalt hozzátartozóinak megbízása alapján

temetkezési tevékenységet végző társaság (továbbiakban: temetkezési szolgáltató)

gondoskodik. A temetőben munkát végezhetnek a kegyeleti jogok gyakorlói,

temetkezési szolgáltatók és temetkezési szolgáltatónak nem minősülő más vállalkozók.

Sírhelyek és síremlékek

27. A temetkezés célszerű biztosítása érdekében a temető sírhelytáblákra, a sírhelytáblák sorokra oszlanak. A sorokban sírhelyeket kell kijelölni, közöttük legalább 60 cm távolságot kell hagyni.

28. Fertőző betegségben elhaltra – engedéllyel – csak egy év elteltével szabad még egy halottat eltemetni.

29. A síremlék felállítását vagy felújítását a fenntartónál kell jelenteni, a felállítás vagy felújítás szabályszerűségét a fenntartó ellenőrzi.

30. Szabálytalan, közízlést sértő vagy a temetőbe nem illő alakzatú és feliratú síremlék felállításához az engedélyt a Fenntartó megtagadhatja. A sírok és az urnasírok kerítéssel nem határolhatóak körül.

31. Megrongálódott, elavult vagy düledező síremlék helyreállítására a fenntartók a sírral rendelkezni jogosultat felszólíthatják. Eredménytelen felszólítást követően életveszély elhárítása érdekében a fenntartó a sírjelet a rendelkezni jogosult költségén helyreállíttatja. A helyreállításig a temetési helyre további temetkezés nem történhet.

A sírhelyek, síremlékek méretei:

32. Sírhelyek:

felnőtt egyes sírhely: 200 cm hosszú, 200 cm mély, 90 cm széles

felnőtt iker sírhely: 200 cm hosszú, 200 cm mély, 180 cm széles

felnőtt mélyített kettős sírhely: 200 hosszú, 220 cm mély, 100 cm széles

gyermek sírhely: 180 cm hosszú, 200 cm mély, 90 cm széles

urna földbe temetésénél: 60 cm hosszú, 100 cm mély, 60 cm széles.

Koporsós rátemetés érdekében a sírokat úgy kell mélyíteni, hogy a felülre kerülő koporsó

aljzata legalább 160 cm mélyre kerüljön.

33. Síremlékek:

A sírhelyeken állított síremlékeket úgy kell kialakítani, hogy a síremlék mellett körben minimum 20 cm szabad járófelület maradjon.

A sírbolt (kripta)

34. A temetőben sírbolt építését – akár föld alatt, akár föld felett – végezni az építési engedélyezési eljárásról szóló jogszabályok rendelkezéseinek betartásával szabad. A sírbolt alját és oldalait vízbehatolás és földnyomás ellen megfelelően ki kell képezni, és szilárd burkolattal ki kell bélelni. A fülkékkel épült sírbolt minden fülkéjét a koporsó elhelyezése után azonnal légmentesen be kell falazni.

35. Sírbolt építéséhez a Fenntartó előzetes engedélye szükséges. Sírboltot csak műszaki terv alapján szabad építeni, és a tervet a Fenntartónak be kell mutatni.

36. A sírbolt birtokosa az, aki a használati díjat megfizette, és birtokosi minőségét a temető sírboltkönyvébe bejegyeztette.

37. Arra nézve, hogy a sírboltba kik temetkezhetnek, a létesítőnek a sírboltkönyvbe bejegyzett rendelkezései az irányadók.

38. A sírboltba koporsóban csak annyi elhalt temethető, ahány férőhelyre azt építették. Három férőhelyes sírboltba további 10 urna helyezhető el.

39. A sírboltok és síremlékek fenntartásáról és karbantartásáról azok birtokosa, illetőleg a temetésre kötelezettek kötelesek gondoskodni.

40. Sírbolt szilárd alapra és szilárd anyagokból készített építmény. Magassága az alaptól számítva legfeljebb 5 méter lehet, azonban figyelemmel kell lenni a mindenkor hatályos építéshatósági normákra.

41. Sírboltok méretei:

a) felszíni méretei:

2 személyes sírbolt hossza 3,50 m, szélessége 2,00 m

3 személyes sírbolt hossza 3,50 m, szélessége 2,50 m

6 személyes sírbolt hossza 3,50 m, szélessége 3,00 m

9 személyes sírbolt hossza 3,50 m, szélessége 3,80 m

b) belső méretei:

2-3 személyes sírbolt hossza 2,30 m, szélessége 0,90 m, mélysége 2,60 m

6 személyes sírbolt hossza 2,30 m, szélessége 1,75 m, mélysége 2,60 m

9 személyes sírbolt hossza 2,30 m, szélessége 2,50 m, mélysége 2,60 m

Sírhely (temetési hely) megváltás, újraváltás

42. Sírhelyet a Fenntartó díjfizetés ellenében biztosít. A sírhelyek megváltási és újraváltási díját a melléklet rögzíti. Megváltani az új parcella soron következő sírhelyét (amit a Fenntartó határoz meg), vagy a Fenntartó által felajánlott sírhelyet lehet. A sírhellyel – a jogszabályok és e Szabályzat keretei közt – az rendelkezhet, aki azt megváltotta.

43. A sírhelyek feletti rendelkezési jog időtartama (továbbiakban: használati idő) 25 év.

44. Sírbolt (kripta) használati ideje megállapodás szerint 100 évig terjedhet.

45. A temető Fenntartója a temetkezési helyek kétszeres időtartamra történő megváltását is engedélyezheti.

46. A sírhely előre is megváltható, ez esetben azonban a sírhely megjelölése és gondozása kötelező. Ennek elmulasztása esetén a Fenntartó a sírhelyet – a használati időből hátra lévő részarányos visszatérítése mellett – visszavásárolhatja.

47. A sírhelyek feletti rendelkezési jog a használati idő eltelte után – külön tiltó rendelkezések hiányában - meghosszabbítható (újraváltás), melynek időtartamára az előző pontok irányadóak.

48. A temetkezési helyek használati jogát átruházni nem lehet, de a sírhelyet újra megváltó hozzátartozó használati jogot szerez.

49. A temető átrendezésére, a meg nem újított megváltás esetén követendő eljárásokra a világi jogszabályok rendelkezései az irányadóak, melyek jelenleg a 1999. évi XLIII. törvény és a végrehajtásáról szóló 145/1999. (X.1.) Korm. rendelet.

A nyilvántartás

50. A nyilvántartó könyvbe minden temetést időrend szerint a következő adatokkal kell bejegyezni: folyószám, a temetés napja, az elhalt neve, (születési neve, leánykori neve), születési ideje, anyja neve, legutolsó lakóhelyének címe, (foglalkozása), az elhalálozás időpontja, (a halál oka), sírhelytábla, sírhelysor, temetési hely száma, az eltemettető neve és lakcíme, (egyéb elérhetősége ) a temetkezési szolgáltatást végző vállalkozás neve, valamint a síremlékre vonatkozó bejegyzések.

51. A sírbolt-könyv az ott elhelyezett halottak bejegyzésére szolgál, és az előző bekezdésben meghatározott adatokkal kell vezetni.

52. Temetési hely megjelölésére sírjel (pl. fejfa, kopjafa, kereszt) létesíthető. Sírjel – külön engedély nélkül – a fenntartó részére történő előzetes bejelentés után létesíthető.

53. A sírjel a kerettel együtt nem foglalhat el felnőtt egyes sírhely esetén 140 x 280 cm, felnőtt iker sírhely esetén 240 x 280 cm-nél szélesebb területet.

54. A síremlék és tartozékai tervét (vázrajzát) a temető fenntartójának az elhelyezés előtt egy példányban át kell adni. A síremlék magassága maximum 1,5 méter lehet.

55. A sírhelyek megváltási idejéről hivatali időben lehet érdeklődni a fenntartónál.

Díszsírhelyek

56. A Képviselőtestület azon elhunyt személyeknek, akik az egyházközségi élet valamely területén kiemelkedő teljesítményt nyújtottak, díszsírhelyet adományozhat. Használati ideje a temető fennállásáig tart, használata díjtalan. Díszsírhelyet megszüntetni nem szabad.

57. Díszsírhely adományozásáról a plébános dönthet.

58. A díszsírhely ingyenes, megváltani nem kell.

59. A díszsírhelybe - a sírnyitás és rátemetés szabályainak megtartása, költségviselése mellett - az elhalt özvegye és az elhalt közvetlen felmenő és lemenő hozzátartozói (szülők, gyermekek) is eltemethetők.

60. A díszsírhely gondozásáról az elhunytak hozzátartozói, ezek hiányában a fenntartó köteles gondoskodni.

Záró rendelkezések

61. E Szabályzat a hatályos világi jogszabályok alapján készült, az általa nem szabályozott kérdésekben azok rendelkezéseit kell alkalmazni.

62. E Szabályzat 2013. augusztus 15. napján lép hatályba.

Gőgh Tibor

plébános

**Temetőszabályzat - Melléklet**

A Lébényi Róm. Kat. Egyházközség Képviselőtestülete a Lébényi Róm. Kat. Egyházközség tulajdonában álló Tolentino-i Szent Miklós Egyházközségi Temetőben a temetkezési helyek és szolgáltatások díjait az alábbiak szerint állapítja meg:

1. Sírhely díja (25 évre)

Egyes sírhely 10.000 Ft

Dupla sírhely 20.000 Ft

2. Urnafülke díja (25 évre) 30.000,- Ft

3. Sírbolthely/kripta díja (50 évre)

a. 2 személyes 100.000.- Ft

b. 3 személyes 150.000,- Ft

c. 6 személyes 300.000,- Ft

d. 9 személyes 450.000,- Ft

4. Temetőhasználati díjak

Világi búcsúztatás 10.000,- Ft

Temető fenntartási hozzájárulás

Régi síremlék felújítása 3.000 Ft

Új síremlék készítése 6.000 Ft

5. A megváltott sírhelyre urna rátemetés (a használati időt nem hosszabbítja meg) és második urna 10.000-, Ft

6. A sírhely/urnafülke/sírbolthely újra megváltási díja a mindenkori sírhely/urnafülke/sírbolthely díjával azonos.

A díjakat a fenntartónak kell megfizetni egy összegben az igénybevételt megelőzően.

A megállapított díjak 2013. augusztus 15. napjától érvényesek.

**2. számú mellélet**

**A Lébényi Evangélikus Temető temetőszabályzata és a temetőgondnoki feladatok meghatározása**

**A Lébényi Evangélikus Temető Rendtartása**

A temető fenntartója a Lébényi Evangélikus Egyházközség.

A Lelkészi Hivatal címe: 9155 Lébény Iskola u. 2. Tel: 360-013.

A temető gondnoka: Tóth László. Címe: 9155 Lébény Fő u. 111. Tel: 360-473

A temető köztemetőként működik, rendjét, nyitva tartását a fenntartó határozza meg.

A temetőben a sírhelyeket temetés előtt meg kell váltani. Fenntartott sírhely váltása is lehetséges. A sírhelyek díjáról az Egyházközség Presbitériuma évente határoz.

Új temetést, rátemetést csak a Lelkészi Hivatalban történt előzetes bejelentés és engedély birtokában lehet végezni. Rátemetés 10 év után lehetséges.

Urnás temetésnél a rátemetés előbb is megengedett.

A sírok kimélyítésénél be kell tartani a hatósági előírásokat. Új sírnál 200 cm, rátemetésnél 160 cm mélységig.

Új síremlék felállítását minden esetben előre be kell jelenteni a temető gondnoknál.

A sírkőkészítő iparosnak a temetőben végzett munka alkalmából meghatározott díjat kell fizetnie, amit a gondnok szed be. Az új síremléket elkészültekor a gondnok ellenőrzi, különös tekintettel a sor és oldaltáv betartására és a törmelék elszállítására.

A sírhelyek lejárati ideje 25 év. A régi lelkész és tanító sírok lejárata nincs időhöz kötve. Az újra meg nem váltott sírhelyek a rajta levő síremlékkel együtt, amennyiben a jogos tulajdonos nem gondoskodott annak elviteléről, vagy áthelyezéséről, 1 év türelmi idő után a temetőfenntartó tulajdonába mennek át.

A sírhelyek lejáratát minden évben meg kell hirdetni. A lejárt sírhelyek megváltására vonatkozó felhívást évente egyszer a temetői hirdetőtáblán ki kell függeszteni, ill. a lejárt sírhelyekre Halottak napja előtt értesítést lehet elhelyezni.

A sírokra és azok mellé fás szárú növényt ültetni nem lehet.

A temetőbe kutyát bevinni tilos.

A temetőben étkezni, italozni, hangoskodni nem megengedett.

A temetőből virágot kivinni nem lehet. Az elszáradt virágot, hulladékot a hátsó bejárat mellett kijelölt szemét gyűjtőnél kell elhelyezni.

Sírhely megváltási díjak 2012 jan 1-től:

Egyes sírhely ára evangélikus egyháztag és házastársa számára: 8.000,-Ft

Egyes sírhely ára más személyek számára: 16.000,-Ft

Kettős sírhely ára a fentiek kétszerese.

Egyéb kérdésekben az 1999. évi XLIII. temetői törvény rendelkezései az irányadók.

**Temető gondnoki feladatok**

**a lébényi evangélikus temetőben**

**/munkaköri leírás/**

A Lébényi Evangélikus Egyházközség mintegy 200 éve működő temetője az ún. Farkas-dombon, az 1867 hrsz. megjelöléssel a Dózsa György u. 56. sz. alatt található.

A temető bár felekezeti, de köztemetőként is működik. Más vallásúak és az Önkormányzattal kötött megállapodás alapján köztemetés előtt is nyitva áll.

A legrégibb sírok az 1800-as évek második feléből maradtak fenn.

A temetőben 1957 óta ravatalozó és halottasház is van, amit 1995-ben kétfiókos halotthűtővel szereltünk fel.

2011-ben nagyszabású temetőfelújítás volt MVH-Eu pályázati támogatással, mintegy 15 M Ft értékben, amelynek során új út és kerítés is készült.

Az Önkormányzat a temető fenntartásához anyagi támogatást nyújt, olyan formában is, hogy megállapodása szerint gondoskodik a temetői hulladék elszállításáról.

A temetőgondnok választott tisztségviselő, aki nem az egyházközség alkalmazottja, tevékenységét önkéntes szolgálatban végzi, melynek során a következők a feladatai:

A temető állapotát rendszeres megszemléli, intézkedik a javításokról.

Új sírhelynél kijelöli a temetési helyet.

Engedélyezi a temetői munkavégzést, síremlék felállítását, intézkedik a bontott síremlék elszállításáról.

Beszedi a temetői munkavégzésre megállapított díjat illetve a sírhelymegváltási díjat.

Gondoskodik a fű lekaszálásáról és elszállításáról, arra vállalkozó személy megbízásával, vagy az Önkormányzat operatív segítségével.

Télen gondoskodik a temető előtti járdaszakasz síkosság mentesítéséről.

Intézkedik a temetői hulladék gyűjtőhelyének kijelöléséről, és a elszállításáról.

Szükség szerint közreműködik temetéssel kapcsolatos feladatok ellátásában.

***1. számú függelék Kegyeleti Közszolgáltatási Megállapodás***

**KEGYELETI KÖZSZOLGÁLTATÁSI MEGÁLLAPODÁS**

**(TERVEZET)**

Amely létrejött egyrészről

**Lébény Város Önkormányzata (a továbbiakban: Önkormányzat)** (9155 Lébény, Fő út 47.) képviseli: Kovács Gábor polgármester

másrészről a

**Lébényi Római Katolikus Egyházközség (**9155 Lébény, Templom tér 2.) képviseli: Gőgh Tibor plébános

harmadrészről a

**Lébényi Evangélikus Egyházközség (**9155 Lébény, Iskola utca 2.) képviseli: Koháry Ferenc lelkész

mint felekezeti temetők tulajdonosai, fenntartói és üzemeltetői között az alábbiakban részletezett tartalommal:

1. Lébény város közigazgatási területén önkormányzati tulajdonban lévő temető nincs.

2. Lébény város közigazgatási területén az alábbi felekezeti temetők működnek:

**a) Lébényi Róm. Kat. Plébániai Tolentinoi Szent Miklós Temető (katolikus temető)**

Címe: 9155 Lébény, Temető utca

Helyrajzi száma: 1215

Területe: 19131 m2

Tulajdonos neve, címe: Lébényi Római Katolikus Egyházközség (9155 Lébény, Templom tér 2.)

Üzemeltető és fenntartó neve, címe: Lébényi Római Katolikus Egyházközség (9155 Lébény, Templom tér 2. )

**b) Lébényi Evangélikus temető**

Címe: 9155 Lébény, Dózsa György út 66.

Helyrajzi száma: 1867

Területe: 7489 m2

Tulajdonos neve, címe: Lébényi Evangélikus Egyházközség, (9155 Lébény Iskola u. 2.)

Üzemeltető és fenntartó neve, címe: Lébényi Evangélikus Egyházközség (9155 Lébény Iskola u. 2.)

3. A Magyarország helyi önkormányzatairól szóló 2011. évi CLXXXIX. törvény 13.§ értelmében a helyi önkormányzat a településüzemeltetés körében köteles gondoskodni köztemetők kialakításáról és fenntartásáról. A temetőkről és a temetkezésről szóló 1999. évi XLIII. törvény (továbbiakban: Ttv.) 3.§ b) pontja alapján köztemető az a nem önkormányzati tulajdonban lévő temető is, melyben az önkormányzat - a temető tulajdonosával kötött megállapodás alapján - a köztemető fenntartására vonatkozó kötelezettségét teljesíti.

A fentiek biztosítása érdekében Önkormányzat a kegyeleti közszolgáltatások végzésére megállapodást köt a 2. pontban szereplő temetők tulajdonosaival, fenntartóival és üzemeltetőivel.

4. A temetők tulajdonosai, fenntartói, üzemeltetői kinyilvánítják, hogy az önkormányzat illetékességi területén lévő temetőkben a köztemetői jelleget biztosítják, az önkormányzat illetékességi területéről az elhunytakat befogadják.

5. A temetők üzemeltetéséről és fenntartásáról a Római Katolikus Egyházközség, illetve a Lébényi Evangélikus Egyházközség, mint tulajdonos és fenntartó köteles gondoskodni, figyelemmel a Ttv. 6.§, 9.§, és 16.§ -ában foglaltakra.

6. A temető üzemeltetését a Ttv-ben, a temetőkről és a temetkezésről szóló 1999. évi XLIII. törvény végrehajtásáról szóló 145/1999. (X. 1.) Korm. rendeletben, a temetőszabályzatokban, az önkormányzati rendeletben, valamint e szabályzatban foglaltak szerint látják el.

Ennek keretében az üzemeltető különösen az alábbi feladatok ellátásáról gondoskodik:

* meghatározza a temetkezési szolgáltatás, illetőleg a temetőben végzett egyéb vállalkozási tevékenységek ellátásának temetői rendjét;
* biztosítja az eltemetés (urnaelhelyezés) feltételeit, ideértve a temetési helyre való első temetést megelőzően a sírhely kiásásáról (sírásás) való gondoskodást;
* megállapítja a temetőlátogatók kegyeletgyakorlásának feltételeit, a nyitvatartási időt;
* biztosítja a ravatalozó és technikai berendezései, tárolók és hűtők, valamint a temető egyéb közcélú létesítményei (infrastruktúra) karbantartását, és működteti azokat;
* gondoskodik a temetőbe kiszállított elhunytak átvételéről, és biztosítja a temető nyitását, zárását;
* megőrzi a nyilvántartó könyveket;
* tájékoztatja a temetőlátogatókat;
* kijelöli a temetési helyeket;
* elvégzi a temető és létesítményeinek tisztán tartását, az utak karbantartását, síkosságmentesítését és a hóeltakarítást;
* összegyűjti a hulladékot;
* gondoskodik a temető rendjének betartásáról és betartatásáról;
* összehangolja a temetői létesítmények, így különösen a ravatalozó használatával kapcsolatos temetkezési szolgáltatói tevékenységeket, szervezési intézkedésekkel elősegíti a temetés és az urnaelhelyezés zökkenőmentes lefolytatását;
* gondoskodik az ügyfélfogadásról.
* üzemeltetési feladati körében temetőgondnokot alkalmaz

7. A temetőfenntartó feladata a temető rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint a közcélú zöldfelületek karbantartása, szükség szerinti felújítása és gondozása. Elkészíti és folyamatosan vezeti az előírt alábbi nyilvántartásokat:

- temetőszabályzat

- nyilvántartókönyv

- temetőtérkép

- sírboltkönyv

-látogatói könyv

8. A temetési hely megváltásának és újraváltásának díja, a temetőfenntartási hozzájárulás díja, illetve a létesítmények és az üzemeltető által biztosított szolgáltatások igénybevételének díja a temetők tulajdonosait illeti.

9. Önkormányzat a temetők fenntartói és üzemeltetői részére éves költségvetésében a temető üzemeltetésével és fenntartásával, fejlesztésével kapcsolatos feladataikra tekintettel költségvetési támogatást biztosít, amelyet a temető üzemeltetésével, fenntartásával, fejlesztésével kapcsolatos feladatokra, vagy a civil szervezeteknek nyújtható önkormányzati támogatásról szóló 3/2014.(II.28.) önkormányzati rendelet 4-7.§ szerinti célokra használhatnak fel, utólagos, tárgyév december 15. napjáig benyújtandó elszámolási kötelezettség mellett. A 2014. évi költségvetésben a Lébényi Római Katolikus Egyházközség részére biztosított támogatás összege 420.000,- Ft, a Lébényi Evangélikus Egyházközség részére nyújtott támogatás összege 200.000,- Ft.

10. A temető fenntartók és üzemeltetők a köztemetésekhez szükséges sírhelyet az általuk fenntartott és üzemeltetett temetőben biztosítják. A köztemetés költségeit a szociális ellátásokról szóló törvény és a vonatkozó önkormányzati rendeletben foglaltak szerint az Önkormányzat viseli.

11. Az Önkormányzat a temetők üzemeltetési feladataihoz az alábbiak szerint járul hozzá:

Mindkét temető esetében:

* Közreműködik a temetők kerítésén belüli, nagy kiterjedésű zöldfelületeinek karbantartásában, a sírok közötti zöldfelületek kivételével, melyek kezelése a temető fenntartóinak feladata.
* Szükség szerint a fenntartókkal előzetesen egyeztetve gondoskodik a temetői hulladék elszállításáról és megfizeti ennek díját.
* Megfizeti a temetőkben található közkifolyók vízfogyasztásának díját.
* Közreműködik a temetők melletti parkolók karbantartásában, szükség szerinti felújításában.
* Temető felújítását, karbantartását, temetői létesítmények bővítését, felújítását célzó pályázat esetén külön megállapodásban foglaltak szerint támogatja a fenntartók pályázatát.

A katolikus temető esetében:

* Gondoskodik a temető közvilágításának üzemeltetéséről, megfizeti az áramfogyasztás díját.
* Szükség szerint gondoskodik a temető területén található gesztenyefák aknázómoly elleni védelméről és a fák szakszerű metszéséről.

12. Felek megállapodnak, hogy az önkormányzat a temetőről és a temetkezésről szóló rendeltének hatályát kiterjeszti a jelen megállapodással érintett temetőkre, temető fenntartók temetőszabályzatai pedig a vonatkozó önkormányzati rendelet mellékletét képezik.

14. Jelen megállapodást Felek 20 évre kötik, a megállapodás tartalmát évente felülvizsgálják, és közös megegyezéssel módosíthatják.

15. Jelen megállapodás a temető fenntartók és üzemeltetők döntéshozó szervei (főhatóságai), valamint az önkormányzat képviselő-testülete által történő jóváhagyást követően lép hatályba.

16. Jelen megállapodásban nem szabályozott kérdésekben a Polgári Törvénykönyvről szóló törvény rendelkezéseit kell alkalmazni. Jelen megállapodást a felek képviselői közös értelmezés után, mint akaratukkal mindenben megegyezőt, három eredeti példányban aláírták.

Lébény, 2014. …

|  |  |  |
| --- | --- | --- |
| Kovács Gábor  polgármester  Lébény Város Önkormányzata | Gőgh Tibor  plébános  Lébényi Római Katolikus Egyházközség | Koháry Ferenc  lelkész  Lébényi Evangélikus Egyházközség |